**Frideczky Katalin** *Haláljel* című novellájával „robbant be” szó szoros és átvitt értelemben is az Irodalmi Jelen történetébe, nem kis port kavarva maga körül. Olyan sok olvasó volt kíváncsi a novellára, hogy a szerverünk is meghatódott, többször fagyott le naponta, nem bírta befogadni a sok kíváncsi navigálót. Mára csaknem 84.000 olvasót szólított meg Haláljel c. írásával az írónő. Persze ezért még nem járna IJ-prózadíj neki, mert nem minden jó, amit sokan olvasnak, s az állítás fordítva is igaz.  A díjazottat nem azért olvassák ilyen sokan, mert hatásvadász, és sok a virtuális faluban az ismerőse, hanem, mert bátor, és mer olyan témákhoz nyúlni, amelyet a klasszikusoktól a kortárs, ismertebb írókig sokan és sokféleképp megírtak, éppen ezért, klisébe, giccsbe csúszhat át egy újabb próbálkozás. Katalin azonban jól veszi az akadályokat, mer és tud újat mondani a halálról, a szerelemről, megtalálja az izgalmasat olyan látszólag hétköznapi, nem túl érdekes témákban is, mint a lakó és házmester konfliktusa.

*Fehér árnyék* című prózakötete a tavalyi Ünnepi Könyvhétre jelent meg kiadónk gondozásában. Rövidprózái metafizikusak, az idő motívuma kapcsolja egymáshoz őket, líraiak, egyes részek versként is működhetnek, jól megkomponáltak, akár egy zenemű.

A díjazott csaknem húsz éve ír, publikálni csak 2009-től kezdetett, zongoristaként dolgozott, az írás csak önkifejezés eszköze volt számára. Kár lett volna, ha az asztalfiókban maradnak ezek a remek művek.